ฟอร์ดเล็งปิดโรงงานผลิตรถยนต์ในบราซิล พนักงานส่อตกงาน 3,000 คน
ฟอร์ดเล็งปิดโรงงานผลิตรถยนต์ในบราซิล พนักงานส่อตกงาน 3,000 คน
20 ก.พ. 2562

ผู้สื่อข่าวรายงานว่า บริษัท ฟอร์ด มอเตอร์ ผู้ผลิตรถยนต์ของสหรัฐเผยบริษัทจะปิดโรงงานผลิตรถยนต์ในบราซิล และปรับลดกำลังการผลิตในอเมริกาใต้ เพื่อหวังจะเบนเข็มธุรกิจของบริษัทจากภูมิภาคดังกล่าว
สำหรับโรงงานที่จะปิดตัวลงนั้นตั้งอยู่ที่เซา เบร์นาโด ดู กัมโป ซึ่งเป็นเสาหลักของอุตสาหกรรมยานยนต์ในรัฐเซา เปาโล โดยฟอร์ดระบุว่า ทางบริษัทต้องการที่จะปรับปรุงความสามารถในการทำกำไรจากการผลิตในอเมริกาใต้
ทั้งนี้ บริษัทวางแผนที่จะระงับการจำหน่ายรถบรรทุกและรถยนต์โดยสารทั้งหมด 4 รุ่นที่ผลิตในโรงงานที่เซา เบร์นาโด ซึ่งได้แก่ รถยนต์รุ่น Fiesta, รถปิ๊กอัพรุ่น F-350 และ F-4000 รวมถึงรถกระบะรุ่น Cargo
อย่างไรก็ตาม ฟอร์ดไม่ได้เปิดเผยถึงจำนวนคนงานที่จะได้รับผลกระทบจากการปิดโรงงานครั้งนี้ โดยพนักงานในโรงงานเซา เบร์นาโด ดู กัมโป มีจำนวนทั้งสิ้น 3,000 คน
โดย ฟอร์ดระบุว่า บริษัทได้พยายามปรับลดเงินเดือนพนักงานและต้นทุนการบริหารในอเมริกาใต้ โดยฟอร์ดตั้งใจจะขยายพันธมิตรไปทั่วโลก และยกระดับสายการผลิตรถยนต์เอสยูวีและปิ๊กอัพ
สำนักข่าวซินหัวรายงานว่า แม้ฟอร์ดจะตัดสินใจปิดโรงงานผลิตและปรับลดการดำเนินงานในอเมริกาใต้ แต่นายไลเลย์ วัตเทอร์ส ประธานฟอร์ดประจำอเมริกาใต้ กล่าวว่า ทางบริษัทยังคงปฏิบัติหน้าที่ในภูมิภาคดังกล่าวอย่างเต็มกำลัง